Itt a tavasz!
Leráztunk hát végre magunkról
Télikabátot és telet,
A versek immár kikeletről,
Fényes tavaszról zengenek!
A fűzfa is kizöldül, hogyha
A nap sokáig így ragyog,
Ma jöttek szerkesztőségünkbe
Az első tavaszi dalok,
Vérlázitóan rossz dalok.

Az agg Horác megírta régen:
Tavasszal táncol a barom
És versirásra kikeletkor
Van a legédesb alkalom.
Az agg Horác mondását tudják
Nálunk kicsinyek és nagyok,
─Ma jöttek szerkesztőségünkbe
Az első tavaszi dalok,
Vérlázitóan rossz dalok.

Tanácsot ült szerkesztőségünk
A mai fényes reggelen:
Tavaszi versek özönével
Hogy mit csináljon, mit tegyen.
Az óra itt van, tenni kell már
Okost, merészet és nagyot ─
Ma jöttek szerkesztőségünkbe
Az első tavaszi dalok,
Vérlázitóan rossz dalok.

A szerkesztő engem bizott meg,
Hogy a végzést hirré tegyem,
Hogy hát mit is határozánk el
A mai fényes reggelen.
Tudja meg hát minden poéta
─ Hogy ne beszéljünk oly sokat ─,
Elégetjük a hozzánk küldött
Összes tavaszi dalokat,
Tavasszal hajtott dalokat.
Versek